《张春陔侍御仪徵城中得异石甚佳为赋此篇》
清代·张裕钊

文身旧俗荒不经，百怪巧竞镌幽冥，万品镵空贸其形。

娲皇所遗龙伯得，戏凿顽矿瞠珑玲。甲角穿穴波痕紫，雾雨荡磨岩气青。

一卷环玮表独立，千秋俶诡谁为听。侍御来自古真州，一舸载归此物尤。

自言搜取出败砾，不知当年谁氏留。我为摩挲三叹息，豪家旧迹今荒棘。

菱溪大石出清漪，庐陵苦为刘金悲。一时志得珍环列，百年事住波东驰。

富儿奢惑吁可讪，高人耆好本难删。东坡一死万事足，仇池片石百回看。

宝晋斋前玉珠白，零陵亭畔奔云环。妖奇环怪感精魄，贤愚雅俗同心剜。

好奇有癖谁能免，遇物不留安所患。作诗一笑君勿嗛，石不能言傥头点。

作者简介：（1823—1894）湖北武昌（今鄂州市）人，字廉卿。道光二十六年举人，授内阁中书。文字渊懿，历主江宁、湖北、直隶、陕西各地书院，成就后学甚众。研究训诂，专主音义。善书，工古文，为晚清一大家。有《左氏服贾注考證》、《今文尚书考證》、《濂亭文集》。